สังคมข่าวหุ้น
*หุ้นไทยยังนิ่ง
28 ต.ค. 2563

เกียรติก้อง ว่องไวยากร
*หุ้นไทยยังนิ่ง
*ตลาดหุ้นไทยออกอาการไซด์เวย์ ปัจจัยทางการเมืองในประเทศยังระอุ แม้บิ๊กตู่เปิดทางแก้รัฐธรรมนูญ  ส่วนปัจจัยภายนอกโควิด-19 ระบาดหนักรอบสอง รวมทั้งทรัมป์ยอมรับมาตรการกระตุ้นเศรษฐกิจไม่ทันก่อนเลือกตั้งมะกัน แนวรับ 1,200 จุด แนวต้าน 1,215 จุด
*กลุ่มแบงก์ใหญ่มาแรง ทั้ง BBL KBANK SCB ประคองตลาดหุ้นไทย แบงก์ชาติใกล้ประกาศผลทดสอบภาวะวิกฤติกลุ่มแบงก์แล้ว กูรูมั่นใจผ่านทุกแบงก์ ราคาหุ้นถือว่าไม่แพงถ้าเทียบกับหุ้นกลุ่มอื่นแถมมีปันผลรออยู่ข้างหน้า
*กรุงไทยใกล้ปลดแอก หลังกฤษฎีกาเตรียมตีความสถานะรัฐวิสาหกิจจะมีต่อไปหรือไม่ งานนี้กูรูมองผลดีมากกว่าเสีย หลังพ้นหน่วยงานรัฐ ทำงานง่ายขึ้นคล่องตัวขึ้น ส่วนผลการดำเนินงานคงต้องรอระยะยาว เบื้องต้นนโยบายยังไม่เปลี่ยน เพราะกองทุนฟื้นฟูฯ ยังถือหุ้นใหญ่ แต่น่าจับตาหลังจากนี้ไป
*บมจ.ศรีสวัสดิ์ คอร์ปอเรชั่น จำกัด (มหาชน) หรือ SAWAD ปรับทัพใหม่รับยุคดิจิทัล ล่าสุดตั้งบริษัทลูก ชื่อ บริษัท ศรีสวัสดิ์ ดิจิตอล จำกัด ดำเนินธุรกิจให้บริการสินเชื่อส่วนบุคคลดิจิทัล ขยายธุรกิจการปล่อยสินเชื่อ ทุนจดทะเบียน 50 ล้านบาท งานนี้คู่แข่งคงอยู่เฉยไม่ได้แล้ว
*วินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG ประเมินภาพรวมธุรกิจครึ่งหลังปี 63 ยังคงสดใส จากปริมาณความต้องการบริโภคไก่และสุกรยังเติบโตได้ดี เนื่องจากได้รับผลกระทบจากโรคระบาด ASF ทำให้ปริมาณสุกรในตลาดหายไป ส่งผลให้ราคาจำหน่ายอยู่ในระดับสูงต่อเนื่อง ขณะที่ส่งออกแนวโน้มยังดี หลังสถานการณ์โควิด-19 คลี่คลาย เป้ารายได้ปีนี้โต 10%
*ตัวเต็งแห่สมัครกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ชุดใหม่  ฐากร ตัณฑสิทธิ์ อดีตเลขาธิการ กสทช. มาตามนัด  รวมทั้งก่อกิจ ด่านชัยวิจิตร กรรมการผู้จัดการ บริษัท ไปรษณีย์ไทย จำกัด และอดีตรองเลขาฯ กสทช.ได้เข้ายื่นใบสมัคร
*ธนาคารไทยพาณิชย์ปลื้มรับมอบ 7 รางวัลดีเด่น สะท้อนการเป็นสถาบันการเงินที่สามารถตอบสนองลูกค้าธุรกิจได้อย่างยอดเยี่ยม พร้อมประกาศความสำเร็จในการพัฒนาผลิตภัณฑ์และบริการทางด้านธุรกรรมทางการเงิน (Global Transaction Services) โดยเฉพาะศักยภาพในการให้บริการเกี่ยวกับ Transactional Banking และ Trade Finance ตลอดจน Supply Chain จนเป็นที่ยอมรับจากสถาบันต่างประเทศทั่วโลก
*บมจ.พลังงานบริสุทธิ์ (EA) สุดยอดแห่งผู้นำด้านนวัตกรรมพลังงานเพื่อสิ่งแวดล้อม ครั้งนี้ไม่ธรรมดาขนเอานวัตกรรมและเทคโนโลยีพลังงานสะอาด ที่เตรียมจะเริ่มสร้างรายได้ตั้งแต่ต้นปีหน้า อาทิ รถยนต์ไฟฟ้า MINE SPA1 รถบัสโดยสารไฟฟ้า MINE BUS เรือพลังงานไฟฟ้า MINE Smart Ferry พร้อมด้วยเครื่องอัดประจุไฟฟ้า และแบตเตอรี่ลิเทียมไอออน ไปโชว์ศักยภาพในงานนมัสการหลวงพ่อโสธร ประจำปี 2563 ด้วยคอนเซ็ปต์ Together to Smart City, ร่วมกันสู่เมืองอัจฉริยะ
*ทยอยเก็บหุ้น ล่าสุด สุริยน พูลวรลักษณ ดอดเก็บหุ้น MJD จำนวน 20 ล้านหุ้น ที่ราคาสูงสุด 1.50 บ./หุ้น สัดส่วน 2.3244% ทำให้สัดส่วนการถือหุ้นเพิ่มเป็น 15.8499% ก่อนหน้านี้สุธน สิงหสิทธางกูร ก็เข้าเก็บหุ้น MJD จำนวน 0.0488% ของสิทธิออกเสียงทั้งหมดของกิจการ ส่งผลให้มีจำนวนหลักทรัพย์ภายหลังการได้มา คิดเป็น 5.0439% ของสิทธิออกเสียงทั้งหมดของกิจการ